CELEX: 32015D2225
Language: bg
Date: 2015-11-30 00:00:00
Title: Решение за изпълнение (ЕС) 2015/2225 на Комисията от 30 ноември 2015 година за изменение на решения 2005/734/ЕО, 2006/415/ЕО и 2007/25/ЕО и Решение за изпълнение 2013/657/ЕС по отношение на срока им на прилагане (нотифицирано под номер C(2015) 8335) (Текст от значение за ЕИП)

2.12.2015   
            
            
               BG
            
            
               Официален вестник на Европейския съюз
            
            
               L 316/14
            
         РЕШЕНИЕ ЗА ИЗПЪЛНЕНИЕ (ЕС) 2015/2225 НА КОМИСИЯТА
   от 30 ноември 2015 година
   за изменение на решения 2005/734/ЕО, 2006/415/ЕО и 2007/25/ЕО и Решение за изпълнение 2013/657/ЕС по отношение на срока им на прилагане
   
      
         (нотифицирано под номер C(2015) 8335)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (3), и по-специално член 18, параграфи 1 и 7 от нея,
   като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (4), и по-специално член 22, параграфи 1 и 6 от нея,
   като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (5), и по-специално член 63, параграф 3 от нея,
   като взе предвид Регламент (ЕС) № 576/2013 на Европейския парламент и на Съвета от 12 юни 2013 г. относно движението с нетърговска цел на домашни любимци и за отмяна на Регламент (ЕО) № 998/2003 (6), и по-специално член 36, параграф 1 от него,
   като има предвид, че:
   
               (1)
            
            
               Решения 2005/734/ЕО (7), 2006/415/ЕО (8) и 2007/25/ЕО (9) на Комисията и Решение за изпълнение 2013/657/ЕС на Комисията (10) бяха приети във връзка с появата на огнища на високо патогенна инфлуенца по птиците, от подтип H5N1, с цел опазване на здравето на животните и хората в Съюза.
            
         
               (2)
            
            
               С Решение 2005/734/ЕО се установяват мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца от подтип H5N1, от птици, живеещи в дивата среда, към домашни птици и други птици, отглеждани на закрито, и се осигурява система за ранно откриване в области с особен риск.
            
         
               (3)
            
            
               В Решение 2006/415/ЕО се определят някои защитни мерки, които да се прилагат в случай на поява на огнище на високопатогенна инфлуенца по птиците от подтип H5N1 по домашните птици в държава членка, включително създаването на области А и Б, в резултат на съмнение или потвърждение за наличие на огнище на тази болест.
            
         
               (4)
            
            
               Решение 2007/25/ЕО засяга някои защитни мерки във връзка с високопатогенната инфлуенца по птиците и движението на птици — домашни любимци, които придружават в Съюза своите собственици.
            
         
               (5)
            
            
               С Решение за изпълнение 2013/657/ЕС се установява, че защитните мерки на Съюза при установяване на положителна проба за инфлуенца по птиците от подтип H5N1 при диви птици или при поява на огнище на болестта при домашни птици в Швейцария се прилагат единствено за частите от посочената трета държава, за които компетентните органи на посочената държава прилагат равностойни защитни мерки на определените в решение 2006/415/ЕО и Решение 2006/563/ЕО на Комисията (11).
            
         
               (6)
            
            
               Решения 2005/734/ЕО, 2006/415/ЕО и 2007/25/ЕО и Решение за изпълнение 2013/657/ЕС се прилагат до 31 декември 2015 г.
            
         
               (7)
            
            
               От края на 2014 г. насам в осем държави членки има случаи на зараза с високопатогенна инфлуенца по птиците от подтип H5, включително и H5N1, засягащи домашни и диви птици. Докато в обширни части от Азия и Африка високопатогенната инфлуенца по птиците е присъствала непрекъснато или често е имало поява на болестта, в Северна Америка има безпрецедентна по мащаби епидемия. Епидемиологичните изследвания недвусмислено сочат, че вирусът е въведен в стадата домашни птици посредством пряк или непряк контакт с диви птици и чрез странично разпространение на болестта между стада домашни птици. Също така в Западна Африка в момента тече борба с масивни огнища на високопатогенна инфлуенца по птиците, след като няколко години там не е имало зараза.
            
         
               (8)
            
            
               Настоящата епидемиологична ситуация, при която се наблюдава повишен брой огнища на зараза и по-широк географски обхват на високопатогенната инфлуенца по птиците от подтип H5, и по-специално H5N1, при стада домашни птици и диви птици, продължава да представлява риск за здравето на животните и на човека в Съюза.
            
         
               (9)
            
            
               Следователно е целесъобразно да се продължи с ограничаването на рисковете, предизвикани от високопатогенната инфлуенца по птиците, чрез запазване на мерките за биосигурност, на системите за ранно откриване и на някои защитни мерки във връзка с бъдещи огнища на болестта в стада домашни птици в Съюза.
            
         
               (10)
            
            
               Предвид настоящата епидемиологична обстановка в трети държави е също толкова важно е да се продължи с прилагането на мерките, насочени към предотвратяване на евентуалното навлизане на високопатогенна инфлуенца по птиците чрез вноса в Съюза на стоки от домашни птици и чрез въвеждането в Съюза на птици — домашни любимци.
            
         
               (11)
            
            
               Поради това срокът на прилагане на решения 2005/734/ЕО, 2006/415/ЕО и 2007/25/ЕО и на Решение за изпълнение 2013/657/ЕС следва да бъде продължен до 31 декември 2017 г.
            
         
               (12)
            
            
               Решения 2005/734/ЕО, 2006/415/ЕО, 2007/25/ЕО и Решение за изпълнение 2013/657/ЕС следва да бъдат съответно изменени.
            
         
               (13)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   В член 4 от Решение 2005/734/ЕО датата „31 декември 2015 г.“ се заменя с „31 декември 2017 г.“
   Член 2
   В член 12 от Решение 2006/415/ЕО датата „31 декември 2015 г.“ се заменя с „31 декември 2017 г.“
   Член 3
   В член 6 от Решение 2007/25/ЕО датата „31 декември 2015 г.“ се заменя с „31 декември 2017 г.“
   Член 4
   В член 4 от Решение за изпълнение 2013/657/ЕС датата „31 декември 2015 г.“ се заменя с „31 декември 2017 г.“
   Член 5
   Адресати на настоящото решение са държавите членки.
   
      Съставено в Брюксел на 30 ноември 2015 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 268, 24.9.1991 г., стр. 56.
   
      (4)  ОВ L 24, 30.1.1998 г., стр. 9.
   
      (5)  ОВ L 10, 14.1.2006 г., стр. 16.
   
      (6)  ОВ L 178, 28.6.2013 г., стр. 1.
   
      (7)  Решение 2005/734/ЕО на Комисията от 19 октомври 2005 г. за установяване на мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск (ОВ L 274, 20.10.2005 г., стр. 105).
   
      (8)  Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността и за отмяна на Решение 2006/135/ЕО (ОВ L 164, 16.6.2006 г., стр. 51).
   
      (9)  Решение 2007/25/ЕО на Комисията от 22 декември 2006 г. по отношение на някои защитни мерки във връзка с високопатогенната инфлуенца по птиците и въвеждане в Общността на птици домашни любимци, които придружават техните собственици (ОВ L 8, 13.1.2007 г., стр. 29).
   
      (10)  Решение за изпълнение 2013/657/ЕС на Комисията от 12 ноември 2013 г. относно някои защитни мерки по отношение на високопатогенната инфлуенца по птиците от подтип H5N1, които да се прилагат в случай на поява на огнище на болестта в Швейцария, и за отмяна на Решение 2009/494/ЕО (ОВ L 305, 15.11.2013 г., стр. 19).
   
      (11)  Решение 2006/563/ЕО на Комисията от 11 август 2006 г. относно определени защитни мерки по отношение на високопатогенната инфлуенца по птиците от подтип H5N1 при дивите птици в Общността (ОВ L 222, 15.8.2006 г., стр. 11).